Dragi Vlado!

Godinama za istim stolom, u svakodnevnim problemima, bio si dio našeg kolektiva i unosio u njega vedrinu i razboritost. Posao učitelja koji si s nama časno obavljao, tražio je mnogo ljudskih kvaliteta koje smo morali pronaći u sebi i prenijeti ih djeci. U taj poziv unio si svoju pozitivnu osobnost i prenosio je nesebično svojim učenicima. Uvijek s punim razumijevanjem i uvažavanjem prilazio si njihovoj mladosti i jačao im samopouzdanje. Učenika si stavljao na prvo mjesto i osluškivao njegove potrebe, a tvoja nagrada su bila njihova nasmiješena lica.

U školskoj zbornici bio si uvažavani kolega i pristupačan suradnik. Radovali smo se tvom dolasku. Ulazio si s blagim osmijehom i iskričavim pogledom obuhvatio društvo. Uvijek strpljiv za svaku priču, uvijek spreman staviti ruku na nečije rame. Bio si osoba koja je znala smiriti naše napetosti i trzavice, osoba koja je vidjela prihvatljivo rješenje prije drugih, osoba čiji je smijeh najjače odjekivao, a opet tako tih, strpljiv i nenametljiv. Svojim ponašanjem odavao si pouzdanu osobu, prijatelja kakvog su mnogi željeli. I mnogima si to bio, susretljiv kolega s posla i prijatelj.

Cijenili smo tvoj rad, tvoju osobnost koja je širila oko tebe pozitivne vibracije i zbog tebe smo i mi ostali postali bolji ljudi, tolerantniji i vedriji. Bio si osoba koja nije podizala glas, koja se nije branila lošim danom, tvoje je lice uvijek krasio blagi osmijeh, a svaki problem postajao je manji.

Danas ovdje stojimo bez riječi, nema tvog pogleda, ne čuju se tvoji koraci, tvoj smijeh. Ne vjerujemo da smo te izgubili, da odlaziš zauvijek. Dio tebe ostaje u nama, onaj najljudskiji. Tvoj kratak zemaljski život ostavio je pozitivan trag, pridonio je da ovaj svijet bude bolje mjesto, da tvoje kolege s posla i tvoji učenici postanu bolji ljudi.

Prijatelju, počivao u miru Božjem!